2014-2015 ఆర్థిక సంవత్సరంలో  అదరగొట్టిన స్టాక్‌ మార్కెట్లు
- ఏడాదిలో 25 శాతం మేర పెరిగిన సూచీలు
- ఆరేళ్లలో ఇదే అత్యుత్తమ ప్రదర్శన
-  చివరి రోజున స్వల్ప నష్టాలు
             ముంబయి: ఆర్థిక సంవత్సరం చివరి రోజైన మంగళవారం స్టాక్‌ మార్కెట్లు స్వల్ప నష్టాలలోనే ముగిసినప్పటికీ.. గత ఆరు సంవత్సరాలలో ఎన్నడూ లేని విధంగా ఒక ఆర్థిక సంవత్సరంలో 25% మేర దూకుడు చూపాయి. ముఖ్యంగా నరేంద్ర మోడీ అధ్యక్షతన స్థిరమైన ప్రభుత్వం కేంద్రంలో కొలువుదీరడం దీనికి తోడు కేంద్రం చేపడుతున్న ప్రోత్సాహక కార్యక్రమాలు కూడా ఈ ర్యాలీకి దోహదం చేశాయి. ఆర్థిక సంవత్సరం చివరి రోజైన మంగళవారం మార్కెట్లు లాభాలతోనే ప్రారంభమైనప్పటికీ చివరి వరకు వాటిని నిలుపుకోలేక పోయాయి. బీఎస్‌ఈ సెన్సెక్స్‌ 18.37% మేర నష్టపోయి 27,957 వద్ద ముగిసింది. మరోవైపు ఎన్‌ఎస్‌ఈ నిఫ్టీ కూడా 1.30 పాయింట్ల మేర నష్టాలతో ముగిసి 8,491 పాయింట్ల వద్ద స్థిరపడింది. స్మాల్‌ క్యాప్‌, మిడ్‌ క్యాప్‌ రంగంలో మంచి కొనుగోళ్లు నమోదు అవడంతో మార్కెట్‌ విస్తృతి బలంగానే కనిపించింది. చమురు, సహజ వాయువు, ఆరోగ్యపు రంగాలు లాభాలలో నడవగా.. మిగతా రంగాల షేర్లు స్వల్ప నష్టాలలోనే ముగిశాయి.
అచ్చిరాని మార్చి...
              మార్చి నెల మొత్తంలో సెన్సెక్స్‌ 4.8 శాతం మేర కుంగింది. 2013 ఫిబ్రవరి నుంచి ఒక నెలలో మార్కెట్లు ఇంత స్థాయిలో నష్ట పోవడం ఇదే ప్రప్రథమం. మంగళవారం ఓఎన్‌జీసీ (2.51%), టాటా స్టీల్‌ (1.72%), హిందాల్కో (1.71%), భెల్‌ (1.53%), హెచ్‌డిఎఫ్‌సీ (1.32%), ఎం అండ్‌ ఎం (1.06%) లు కుంగాయి. మరోవైపు టాటా పవర్‌, గెయిల్‌, డాక్టర్‌ రెడ్డీస్‌ ల్యాబ్‌, టాటా మోటార్స్‌, రిలయన్స్‌ ఇండస్ట్రీస్‌, హెచ్‌యూఎల్‌, సిప్లా, సన్‌ ఫార్మా లాభాలలో నడిచాయి. ద్వితీయ షేర్ల ర్యాలీకి అద్దం పడుతూ మార్కెట్లో 1,588 షేర్లు లాభాలలో నిలవగా, 1,132 స్టాక్‌లు నష్టాల బాట పట్టాయి. మరో 113 షేర్లలో ఎలాంటి కదలిక కనిపించలేదు. ఈక్విటీ టర్నోవర్‌ రూ.2,552.45 నుంచి రూ.2,980కి ఎగబాకింది.
సెన్సెక్స్‌ -24.88%, నిఫ్టీ-26.65 % పెరుగుదల
             2014-15 ఆర్థిక సంవత్సరంలో సెన్సెక్స్‌ 5,571.22 పాయింట్ల మేర పెరిగింది. అంటే 22,386.27 పాయింట్ల నుంచి 24.88 శాతం మేర పెరిగి 27,957 పాయింట్లకు చేరుకుందన్న మాట. ఒకనొక దశలో (మార్చి 4న) సెన్సెక్స్‌ 30,025 పాయింట్ల గరిష్ఠ స్థాయిని కూడా తాకిన సంగతి తెలిసిందే. ఇదే దారిలో నిఫ్టి కూడా 26.65 శాతం మేర ఎగిసి 8,491 పాయింట్లకు చేరింది. 2014-15 సంవత్సరంలో గరిష్ఠంగా 9,1190 పాయింట్ల స్థాయిని తాకింది. చమురు శుద్ధి సంస్థలలో మంచి వృద్ధి కనిపించినప్పటికీ తరువాత అంతర్జాతీయంగా చమురు ధరలు పడిపోవడం తదితర కారణాల మూలంగా ఈ రంగం షేర్లు కొంత మసకబారాయి. హెడీఎఫ్‌సీ బ్యాంక్‌, ఐసీఐసీఐ బ్యాంకు, యాక్సిస్‌ బ్యాంకు, ఎస్‌బీఐ, ఎల్‌ అండ్‌ టీ, భెల్‌, ఓఎన్‌జీసీ, ఐటీసీ, ఇన్ఫోసిస్‌, టీసీఎస్‌, ఎం ఆండ్‌ ఎం, హిందాల్కో కొంత కుంగాయి. మరోవైపు ఆర్‌ఐఎల్‌, టాటా మోటార్స్‌, సన్‌ఫార్మా, డాక్టర్‌ రెడ్డీస్‌, మారుతీ సుజుకి, భారతీ ఎయిర్‌టెల్‌, టాటా పవర్‌ సంస్థ షేర్లు చొప్పుకో దగ్గ లాభాలను ఆర్జించాయి. అయితే అంతర్జాతీయ పరిణామాలు మార్కెట్‌ జోరుకు కొంత బ్రేక్‌లు వేశాయి. భారత కంపెనీలు ఈక్విటీ మార్కెట్ల ద్వారా దాదాపు రూ.58,801 కోట్లను సమీకరించుకోగలిగాయి. 2010-11 తరువాత ఈక్విటీ సమీకరణ ఈ స్థాయిలో ఉండడం ఇదే ప్రప్రథమం.
మీ స్నేహితులకు రికమెండ్ చెయ్యండి